b'\n_START_ARTICLE_\nTiedonhankinnan prosessimalli\n_START_PARAGRAPH_\nTiedonhankinnan prosessimalli (engl. information search process) on yksi tiedonhankintatutkimuksen keskeisimmist\xc3\xa4 malleista, jonka on kehitt\xc3\xa4nyt amerikkalainen Carol C. Kuhlthau. Malli pohjautuu 1980-luvun alkupuolella aloitettuihin empiirisiin tutkimuksiin, joiden kohteina oli l\xc3\xa4hinn\xc3\xa4 opiskelijoita. My\xc3\xb6hemmin on tutkittu my\xc3\xb6s muita ryhmi\xc3\xa4. Kuhlthaun tutkimukset olivat ensimm\xc3\xa4isi\xc3\xa4, joissa otettiin huomioon tiedollisten ja toiminnallisten n\xc3\xa4k\xc3\xb6kohtien lis\xc3\xa4ksi my\xc3\xb6s tiedonhankkijan tuntemukset. Tiedonhankinnan prosessimallin mukaan tiedonhankintaprosessi koostuu kuudesta vaiheesta, joihin liittyy tiettyj\xc3\xa4 ajatuksia, tunteita ja toimintoja. Mallille on keskeist\xc3\xa4 k\xc3\xa4sitys siit\xc3\xa4, ett\xc3\xa4 ep\xc3\xa4varmuus lis\xc3\xa4\xc3\xa4ntyy ja v\xc3\xa4henee tiedonhankintaprosessin kuluessa.\n_START_SECTION_\nTiedonhankintaprosessin vaiheet\n_START_PARAGRAPH_\nTiedonhankinnan prosessimalli pohjautuu John Deweyn, George Kellyn ja Jerome Brunerin k\xc3\xa4sityksiin oppimisesta vaiheittaisena konstruktioprosessina, jonka kuluessa henkil\xc3\xb6 sovittaa uuden informaation aikaisempiin k\xc3\xa4sityksiins\xc3\xa4. Henkil\xc3\xb6 kokee ep\xc3\xa4ilyn ja h\xc3\xa4mmennyksen tunteita kohdatessaan aikaisempiin k\xc3\xa4sityksiins\xc3\xa4 sopimatonta informaatiota. Se voi johtaa joko uuden informaation torjumiseen tai aiempien konstruktioiden muuttumiseen eli oppimiseen. My\xc3\xb6s tiedonhankinnan prosessimallissa tiedonhankinta k\xc3\xa4sitet\xc3\xa4\xc3\xa4n konstruktioprosessina, joka alkaa ep\xc3\xa4varmuuden tunteesta._NEWLINE_Tiedonhankinnan prosessimalli kuvailee henkil\xc3\xb6n kokemuksia h\xc3\xa4nen hankkiessaan tietoa sellaista monimutkaista teht\xc3\xa4v\xc3\xa4\xc3\xa4 varten, joka vaatii huomattavasti konstruktiota ja oppimista. Malli kuvailee tiedonhankintaprosessia sarjana ajatuksia, tunteita ja toimintoja. Alkuvaiheen ep\xc3\xa4selv\xc3\xa4t ja j\xc3\xa4sentym\xc3\xa4tt\xc3\xb6m\xc3\xa4t ajatukset selkiytyv\xc3\xa4t prosessin kuluessa. Ahdistuneisuuden ja ep\xc3\xa4ilyksen tunteet vaihtuvat itsevarmuudeksi. Toiminnan tasolla henkil\xc3\xb6 etsii prosessin alkuvaiheissa aiheeseen yleisesti liittyv\xc3\xa4\xc3\xa4 informaatiota ja my\xc3\xb6hemmiss\xc3\xa4 vaiheissa nimenomaan t\xc3\xa4smennettyyn aiheeseensa olennaista informaatiota. Henkil\xc3\xb6kohtaisen n\xc3\xa4k\xc3\xb6kulman muotoilu aiheeseen on ratkaiseva vaihe tiedonhankintaprosessissa. Siin\xc3\xa4 vaiheessa tunteet muuttuvat ep\xc3\xa4varmoista itsevarmoiksi, ajatukset muuttuvat j\xc3\xa4sentym\xc3\xa4tt\xc3\xb6mist\xc3\xa4 selke\xc3\xa4mmiksi ja kiinnostus lis\xc3\xa4\xc3\xa4ntyy. Malli jakaa tiedonhankinnan kuuteen vaiheeseen, jotka ovat aloitus, aiheen valinta, tunnustelu, muotoilu, informaation keruu ja tulosten esitt\xc3\xa4minen.\n_START_SECTION_\nAloitus\n_START_PARAGRAPH_\nAloitusvaiheessa henkil\xc3\xb6 tunnistaa tarvitsevansa tietoa tai ymm\xc3\xa4rryst\xc3\xa4 teht\xc3\xa4v\xc3\xa4n suorittamiseksi. T\xc3\xa4ss\xc3\xa4 vaiheessa teht\xc3\xa4v\xc3\xa4\xc3\xa4 koskevat ajatukset ovat j\xc3\xa4sentym\xc3\xa4tt\xc3\xb6mi\xc3\xa4. Henkil\xc3\xb6 pohtii ongelmaa, yritt\xc3\xa4\xc3\xa4 ymm\xc3\xa4rt\xc3\xa4\xc3\xa4 teht\xc3\xa4v\xc3\xa4\xc3\xa4 ja suhteuttaa sen aikaisempiin kokemuksiin. H\xc3\xa4n tuntee ep\xc3\xa4varmuutta ja ahdistuneisuutta ajatellessaan edess\xc3\xa4 olevaa teht\xc3\xa4v\xc3\xa4\xc3\xa4. H\xc3\xa4n saattaa keskustella muiden kanssa mahdollisista aiheista ja l\xc3\xa4hestymistavoista.\n_START_SECTION_\nAiheen valinta\n_START_PARAGRAPH_\nToisessa, aiheenvalinnan vaiheessa henkil\xc3\xb6 tunnistaa ja valitsee yleisaiheen tutkittavaksi ja l\xc3\xa4hestymistavan sen k\xc3\xa4sittelyyn. Usein tuntemukset muuttuvat ep\xc3\xa4varmuudesta optimistisemmiksi, kun valinta on tehty. Henkil\xc3\xb6 punnitsee mahdollisia aiheita teht\xc3\xa4v\xc3\xa4n vaatimuksien, k\xc3\xa4ytett\xc3\xa4viss\xc3\xa4 olevan ajan, henkil\xc3\xb6kohtaisen kiinnostuksen ja saatavissa olevan informaation suhteen. H\xc3\xa4n saattaa keskustella toisten kanssa tai hakea alustavasti tietoa ja silm\xc3\xa4ill\xc3\xa4 sitten tuloksia saadakseen yleisk\xc3\xa4sityksen vaihtoehtoisista aiheista. Jollei h\xc3\xa4n jostain syyst\xc3\xa4 pysty tekem\xc3\xa4\xc3\xa4n valintaa, ahdistuneisuuden tunteet luultavasti lis\xc3\xa4\xc3\xa4ntyv\xc3\xa4t, kunnes valinta on tehty.\n_START_SECTION_\nTunnustelu\n_START_PARAGRAPH_\nKolmannessa, tunnustelun vaiheessa h\xc3\xa4mmennyksen, ep\xc3\xa4varmuuden ja ep\xc3\xa4ilyksen tunteet yleens\xc3\xa4 lis\xc3\xa4\xc3\xa4ntyv\xc3\xa4t. T\xc3\xa4ss\xc3\xa4 vaiheessa henkil\xc3\xb6 pyrkii ymm\xc3\xa4rt\xc3\xa4m\xc3\xa4\xc3\xa4n aihetta paremmin voidakseen muodostaa siihen oman n\xc3\xa4k\xc3\xb6kulman. H\xc3\xa4n etsii informaatiota aiheesta ja suhteuttaa uuden informaation aikaisempiin tietoihinsa. T\xc3\xa4ss\xc3\xa4 vaiheessa l\xc3\xb6ydetty informaatio ei useinkaan sovi yhteen aikaisempien k\xc3\xa4sityksien kanssa ja tuntuu ep\xc3\xa4johdonmukaiselta. Tilanne voi tuntua pelottavalta, ja henkil\xc3\xb6 saattaa jopa lopettaa tiedonhankinnan. Tunnustelun vaihe on prosessin vaikein vaihe, sill\xc3\xa4 l\xc3\xb6ydetty informaatio voi lis\xc3\xa4t\xc3\xa4 ep\xc3\xa4varmuutta.\n_START_SECTION_\nMuotoilu\n_START_PARAGRAPH_\nNelj\xc3\xa4s, teht\xc3\xa4v\xc3\xa4n tai teeman muotoilun vaihe, on k\xc3\xa4\xc3\xa4nteentekev\xc3\xa4 prosessissa. Ep\xc3\xa4varmuuden tuntemukset v\xc3\xa4henev\xc3\xa4t ja itsevarmuus lis\xc3\xa4\xc3\xa4ntyy. Henkil\xc3\xb6 pyrkii tunnistamaan ja valitsemaan ideoita informaatiosta voidakseen muodostaa henkil\xc3\xb6kohtaisen n\xc3\xa4k\xc3\xb6kulman teht\xc3\xa4v\xc3\xa4\xc3\xa4n.\n_START_SECTION_\nInformaation keruu\n_START_PARAGRAPH_\nViidenness\xc3\xa4 vaiheessa ker\xc3\xa4t\xc3\xa4\xc3\xa4n t\xc3\xa4smennettyyn aiheeseen liittyv\xc3\xa4\xc3\xa4 informaatiota. Ajatukset liikkuvat t\xc3\xa4smennetyn aiheen m\xc3\xa4\xc3\xa4ritt\xc3\xa4misess\xc3\xa4 ja tukemisessa. Henkil\xc3\xb6 pyrkii valitsemaan nimenomaan t\xc3\xa4smennettyyn aiheeseen olennaista informaatiota, sill\xc3\xa4 teht\xc3\xa4v\xc3\xa4n muotoilun j\xc3\xa4lkeen yleistieto aiheesta ei ole en\xc3\xa4\xc3\xa4 relevanttia. Nyt h\xc3\xa4n pystyy t\xc3\xa4sment\xc3\xa4m\xc3\xa4\xc3\xa4n olennaisen tiedon tarpeensa k\xc3\xa4ytt\xc3\xa4ess\xc3\xa4\xc3\xa4n tiedonhakuj\xc3\xa4rjestelm\xc3\xa4\xc3\xa4 tai pyyt\xc3\xa4ess\xc3\xa4\xc3\xa4n apua tietopalvelun henkil\xc3\xb6kunnalta, jolloin h\xc3\xa4n voi hakea kattavasti tietoa saatavilla olevista resursseista. Ep\xc3\xa4varmuuden tunne v\xc3\xa4henee, itsevarmuus lis\xc3\xa4\xc3\xa4ntyy yh\xc3\xa4, ja kiinnostus teht\xc3\xa4v\xc3\xa4\xc3\xa4 kohtaan syvenee.\n_START_SECTION_\nTulosten esitt\xc3\xa4minen\n_START_PARAGRAPH_\nKuudennessa eli viimeisess\xc3\xa4 vaiheessa tulokset voidaan esitt\xc3\xa4\xc3\xa4 kirjallisesti tai suullisesti. Henkil\xc3\xb6 kokee yleens\xc3\xa4 helpotusta. H\xc3\xa4n on tyytyv\xc3\xa4inen, jos tiedonhankinta on sujunut hyvin, ja pettynyt, jollei ole. H\xc3\xa4n pyrkii saattamaan tiedonhankinnan loppuun ja valmistautuu esitt\xc3\xa4m\xc3\xa4\xc3\xa4n tai muuten k\xc3\xa4ytt\xc3\xa4m\xc3\xa4\xc3\xa4n saamiaan tuloksia. H\xc3\xa4n saattaa viel\xc3\xa4 varmistaa, onko jokin informaatio j\xc3\xa4\xc3\xa4nyt huomaamatta.\n_START_SECTION_\nPoikkeuksia prosessin etenemisess\xc3\xa4\n_START_PARAGRAPH_\nTiedonhankinta ei aina etene tasaisesti ep\xc3\xa4varmuudesta ymm\xc3\xa4rrykseen, vaan eri vaiheet saattavat toistua. Kun jostain asiasta saadaan selke\xc3\xa4mpi k\xc3\xa4sitys, se voi her\xc3\xa4tt\xc3\xa4\xc3\xa4 lis\xc3\xa4kysymyksi\xc3\xa4, jolloin tiedonhankintaprosessi alkaa uudelleen aloitusvaiheesta. Tunnustelun vaiheen l\xc3\xa4pik\xc3\xa4yminen auttaa teht\xc3\xa4v\xc3\xa4n tai teeman muotoilussa. Usein tiedonhankkijat kuitenkin yritt\xc3\xa4v\xc3\xa4t siirty\xc3\xa4 aiheenvalinnan vaiheesta suoraan informaation keruun vaiheeseen. T\xc3\xa4ll\xc3\xb6in heille ei ole muodostunut teht\xc3\xa4v\xc3\xa4\xc3\xa4n henkil\xc3\xb6kohtaista n\xc3\xa4k\xc3\xb6kulmaa, joka antaisi suunnan tiedonhankinnalle._NEWLINE_Kokemus vaikuttaa henkil\xc3\xb6n tekemiin p\xc3\xa4\xc3\xa4t\xc3\xb6ksiin ja valintoihin koko tiedonhankintaprosessin ajan. H\xc3\xa4n kokee prosessin vaiheet eri tavalla riippuen siit\xc3\xa4, kuinka paljon h\xc3\xa4n tiet\xc3\xa4\xc3\xa4 ongelmasta ja kuinka paljon konstruktiota tiedonhankinnan aikana joudutaan tekem\xc3\xa4\xc3\xa4n. Rutiininomaisemmissa teht\xc3\xa4viss\xc3\xa4, joissa tarkoituksena on vastata yksinkertaiseen kysymykseen, ihmiset eiv\xc3\xa4t yleens\xc3\xa4 koe vaiheita tiedonhankinnassaan. Monimutkaisemmissa teht\xc3\xa4viss\xc3\xa4, joissa tavoitteeseen p\xc3\xa4\xc3\xa4sy vaatii huomattavaa m\xc3\xa4\xc3\xa4r\xc3\xa4\xc3\xa4 konstruktiota ja oppimista, ihmiset yleens\xc3\xa4 kokevat tiedonhankinnan prosessimallin kuvaileman prosessin.\n_START_SECTION_\nEp\xc3\xa4varmuuden periaate\n_START_PARAGRAPH_\nTiedonhankinnan prosessimallin l\xc3\xa4ht\xc3\xb6kohtana on \xe2\x80\x9dep\xc3\xa4varmuuden periaate\xe2\x80\x9d. Mallin mukaan tiedonhankinta on konstruktioprosessi, joka l\xc3\xa4htee liikkeelle henkil\xc3\xb6n kokemasta ep\xc3\xa4varmuuden tilasta. Ep\xc3\xa4varmuus on tiedollinen tila, joka yleens\xc3\xa4 aiheuttaa ahdistuneisuuden ja ep\xc3\xa4varmuuden tuntemuksia. Tiedonhankintaprosessin alkuvaiheissa voidaan tuntea ep\xc3\xa4varmuutta ja ahdistusta, joka yhdistyy j\xc3\xa4sentym\xc3\xa4tt\xc3\xb6miin ajatuksiin aiheesta tai kysymyksest\xc3\xa4. Kun tiedolliset tilat muuttuvat selvemmiksi ajatuksiksi, my\xc3\xb6s tuntemukset muuttuvat itsevarmemmiksi. Ymm\xc3\xa4rryksen puutteen aiheuttama ep\xc3\xa4varmuus saa tiedonhankintaprosessin liikkeelle._NEWLINE_Tiedonhankintaa voi kuvata matkana, joka alkaa ep\xc3\xa4varmuudesta ja p\xc3\xa4\xc3\xa4ttyy joko ymm\xc3\xa4rryksen kasvuun tai pahimmassa tapauksessa ep\xc3\xa4tietoisuuden lis\xc3\xa4\xc3\xa4ntymiseen. Ep\xc3\xa4varmuus sek\xc3\xa4 lis\xc3\xa4\xc3\xa4ntyy ett\xc3\xa4 v\xc3\xa4henee tiedonhankintaprosessin kuluessa. Ennen muotoilun vaihetta ep\xc3\xa4varmuus yleens\xc3\xa4 lis\xc3\xa4\xc3\xa4ntyy henkil\xc3\xb6n saadessa uutta, ep\xc3\xa4johdonmukaista informaatiota, joka vaatii konstruktiota ja tulkintaa. Ep\xc3\xa4varmuus on luonnollinen osa tiedonhankintaprosessia. Jollei henkil\xc3\xb6 osaa odottaa ep\xc3\xa4varmuutta ja varsinkin sen lis\xc3\xa4\xc3\xa4ntymist\xc3\xa4, ahdistuneisuuden tuntemukset saattavat lis\xc3\xa4\xc3\xa4nty\xc3\xa4. Ep\xc3\xa4varmuuden lis\xc3\xa4\xc3\xa4ntyminen osoittaa kohdan, jossa informaation v\xc3\xa4litt\xc3\xa4j\xc3\xa4t ja j\xc3\xa4rjestelmien suunnittelijat voivat tulla v\xc3\xa4liin ja tarjota apua.\n_START_SECTION_\nMallin arviointia\n_START_PARAGRAPH_\nEnnen Kuhlthaun tutkimuksia harva ymm\xc3\xa4rsi, ett\xc3\xa4 tiedonhankkijan tunteilla voisi olla merkityst\xc3\xa4 tiedonhankintatutkimuksessa ja tiedonhankkijan k\xc3\xa4ytt\xc3\xa4ytymisen ymm\xc3\xa4rt\xc3\xa4misess\xc3\xa4. Aikaisemmissa tutkimuksissa tiedonhankintaa pidettiin j\xc3\xa4rjestelm\xc3\xa4llisen\xc3\xa4 ja rationaalisena toimintana. Tutkijoille oli uutta, ett\xc3\xa4 tiedon saaminen voi itse asiassa lis\xc3\xa4t\xc3\xa4 ep\xc3\xa4varmuutta. Tiedonhankinnan prosessimallissa ep\xc3\xa4varmuutta pidet\xc3\xa4\xc3\xa4n luonnollisena ja v\xc3\xa4ltt\xc3\xa4m\xc3\xa4tt\xc3\xb6m\xc3\xa4n\xc3\xa4 osana prosessia. Jos ep\xc3\xa4varmuus ymm\xc3\xa4rret\xc3\xa4\xc3\xa4n merkkin\xc3\xa4 innovaation ja luovuuden alkamisesta, kirjasto- ja informaatiopalvelun p\xc3\xa4\xc3\xa4m\xc3\xa4\xc3\xa4r\xc3\xa4n\xc3\xa4 ei en\xc3\xa4\xc3\xa4 pidet\xc3\xa4 vain ep\xc3\xa4varmuuden v\xc3\xa4hent\xc3\xa4mist\xc3\xa4, vaan k\xc3\xa4ytt\xc3\xa4j\xc3\xa4n konstruktioprosessin tukemista. Lis\xc3\xa4\xc3\xa4ntynyt ep\xc3\xa4varmuus tiedonhankintaprosessissa n\xc3\xa4ytt\xc3\xa4\xc3\xa4 kohdan, jossa opettajat, informaatikot ja muut informaation v\xc3\xa4litt\xc3\xa4j\xc3\xa4t voivat tulla apuun. Juuri t\xc3\xa4ss\xc3\xa4 kohdassa tiedonhankkijat hy\xc3\xb6tyv\xc3\xa4t avusta ja neuvoista, kun taas prosessin jossain toisessa kohdassa apu olisi tarpeetonta ja se voitaisiin kokea h\xc3\xa4iritsev\xc3\xa4n\xc3\xa4._NEWLINE_Tiedonhankinnan prosessimalli kehitettiin 1980-luvulla, ja sit\xc3\xa4 jalostettiin edelleen 1990-luvulla. Sen j\xc3\xa4lkeen mallia on hy\xc3\xb6dynnetty monissa empiirisiss\xc3\xa4 tutkimuksissa. Mallia on sovellettu oppimisymp\xc3\xa4rist\xc3\xb6jen ja ty\xc3\xb6paikkojen tiedonhankinnan tutkimuksissa. Vaikka tutkimuksissa on tullut esiin eroavaisuuksia tiedonhankkijoiden k\xc3\xa4ytt\xc3\xa4ytymisess\xc3\xa4, mallin on todettu p\xc3\xa4tev\xc3\xa4n edelleen my\xc3\xb6s uusissa teknologisissa ymp\xc3\xa4rist\xc3\xb6iss\xc3\xa4._NEWLINE_Itse asiassa jotkut mallin esitt\xc3\xa4mist\xc3\xa4 tiedonhankinnan ongelmista saattavat jopa pahentua, kun tietoa haetaan Internetist\xc3\xa4. Tutkimuksissa on todettu, ett\xc3\xa4 helposti saatavissa oleva tieto on muuttanut opiskelijoiden k\xc3\xa4sityksi\xc3\xa4 tiedonhankinnan prosessista. He odottavat l\xc3\xb6yt\xc3\xa4v\xc3\xa4ns\xc3\xa4 tiedon nopeasti ja vaivattomasti ja valitsevat ty\xc3\xb6ns\xc3\xa4 aiheen sen perusteella, mist\xc3\xa4 arvioivat saavansa tietoa helposti. Ongelmia ja esteit\xc3\xa4 kohdatessaan he h\xc3\xa4mmentyv\xc3\xa4t ja turhautuvat. He keskittyv\xc3\xa4t usein pelk\xc3\xa4st\xc3\xa4\xc3\xa4n lopputuotteeseen ja saattavat v\xc3\xa4ltt\xc3\xa4\xc3\xa4 oppimiselle t\xc3\xa4rke\xc3\xa4t tunnustelun ja muotoilun vaiheet, joissa heid\xc3\xa4n oma ymm\xc3\xa4rryksens\xc3\xa4 aiheesta syventyisi. Jos heille kerrotaan tiedonhankinnan prosessista ja siit\xc3\xa4, ett\xc3\xa4 teht\xc3\xa4v\xc3\xa4n tai teeman muotoilu on tarpeen, he k\xc3\xa4yv\xc3\xa4t l\xc3\xa4pi my\xc3\xb6s muotoilua edelt\xc3\xa4v\xc3\xa4t vaiheet ja heid\xc3\xa4n ahdistuneisuutensa v\xc3\xa4henee._NEWLINE_Ryhmien tiedonhankintaa tarkastelevissa tutkimuksissa on todettu, ett\xc3\xa4 mallissa ei kiinnitet\xc3\xa4 tarpeeksi huomiota tiedonhankintatilanteen kontekstin tai tilanteen vaikutukseen ja ett\xc3\xa4 yhteistoiminnallinen tiedonhankinta ei t\xc3\xa4ysin noudata tiedonhankinnan prosessimallia. N\xc3\xa4iss\xc3\xa4 tutkimuksissa saadut tulokset eiv\xc3\xa4t tukeneet tiedonhankinnan prosessinmallin oletuksia, sill\xc3\xa4 ryhm\xc3\xa4n j\xc3\xa4senten tuntemukset eiv\xc3\xa4t aina muuttuneet my\xc3\xb6nteisemmiksi prosessin edetess\xc3\xa4. On ehdotettu tiedonhankinnan prosessimallin laajentamista siten, ett\xc3\xa4 otettaisiin huomioon my\xc3\xb6s sosiaalisten ja kontekstitekij\xc3\xb6iden vaikutus henkil\xc3\xb6n informaatiok\xc3\xa4ytt\xc3\xa4ytymiseen.'